GEORGE NUUS - Die sakesektor in die Suid-Kaap voel die byt aan hul sakke met die dat die George-lughawe nog nie weer oopgestel is nie.
Hulle kan wel in die stadium voortgaan, maar dit het ’n rimpeleffek. As klante in die buiteland te lank moet wag vir hul produkte is dit moontlik dat hulle van plaaslike bronne daar gebruik sal begin maak.
Gavin Linsley-Noakes, mede-eienaar van PHC Berries, het gesê dis 'n probleem, maar nie onoorkomelik nie. Van hul produkte word na Kaapstad-lughawe geneem. Dit sal egter beslis help as die lughawe weer oop is. Hy moet klante in ander dele van die land gaan besoek en kan dit nie nou doen nie.
Dr. Willie Cilliers, voorsitter van die AHi Wes-Kaap, het gesê lugvrag en sakereise word geraak. "Die George-lughawe is die deurgangsroete na die Suid-Kaap en kan help met die ekonomiese groei in die streek."